Сабий зэрыс унагъуэхэм зыщIагъакъуэ
Зи ныбжьыр илъэси 3-м щегъэжьауэ 7-м нэс сабий зи унагъуэм исхэм иридэIэпыкъуну иджыри сом мелард 28,3-рэ хухах. Апхуэдэ унафэм Iэ щIидзащ Урысей Федерацэм и Правительствэм и УнафэщI Мишустин Михаил.
Унафэм зи гугъу щищIыр унагъуэм и хэхъуэр абы ис цIыху бжыгъэм теухуауэ упсэун папщIэ нэхъ мащIэ дыдэу узыхуей ахъшэм хуэдиз дэтхэнэми лъымысмэ, сабийхэм мазэ къэс а ахъшэм и процент 50-м щегъэжьауэ 100-м нэс зэрыратынурщ. Къэбэрдей-Балъкъэрым упсэун папщIэ нэхъ мащIэ дыдэу узыхуей ахъшэр сом 11804-рэ щохъу.
Абы папщIэ Къэбэрдей-Балъкъэрым сом мелуан 250,3-рэ къыIэрыхьэнущ. Иджыпсту апхуэдэ дэIэпыкъуныгъэ ягъуэт унагъуэ мин 40-м.
Сабиищ е нэхъыбэ щапI унагъуэхэм ядэIэпыкъун папщIэ сом меларди 5,9-рэ зэрыхухахым теухуа унафэми Iэ щIадзащ. Апхуэдэхэм нэгъуэщI дэIэпыкъуныгъи яIэщ я сабийм и ныбжьыр илъэси 3 ирикъуху.
Къэбарт Мирэ.
